Diari Oficial de la Generalitat Valenciana


Sumari del DOGV 6237, del 31-03-2010 (2010/3512)

ORDE 7/2010, de 23 de març, de la Conselleria d'Infraestructures i Transport, per la qual es convoquen i es regulen per a l'exercici 2010 ajudes per a l'adquisició de vehicles d'autotaxi adaptats per al transport de persones amb mobilitat reduïda a la Comunitat Valenciana, acollides al règim de minimis.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6237

Data del DOGV
:   31-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/3512


Data del document
:   23-03-2010

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * transportista
    * taxi
    * empresa de transport
    * suport econòmic
    * transport de viatgers
    * mitjans per a discapacitats
    * ajuda pública

ORDE 7/2010, de 23 de març, de la Conselleria d'Infraestructures i Transport, per la qual es convoquen i es regulen per a l'exercici 2010 ajudes per a l'adquisició de vehicles d'autotaxi adaptats per al transport de persones amb mobilitat reduïda a la Comunitat Valenciana, acollides al règim de minimis. [2010/3512]
Preàmbul
La consecució i el manteniment d'un major grau de qualitat en la prestació del servici de transport públic de vehicles d'autotaxi s'integra en les línies d'actuació que la Direcció General de Transports i Logística desenvolupa per a la millora del transport públic en l'àmbit de la Comunitat Valenciana, com a eina bàsica per a la integració social. A este respecte, es considera del màxim interés assegurar l'accés a este sistema de transport públic a tota la població, incloses les persones amb problemes de mobilitat, de manera que es garantisca la igualtat en les condicions d'ús d'este mode de transport. En este sentit es considera prioritari donar suport a la implantació d'estos transports públics adaptats a persones amb mobilitat reduïda en zones en què una menor oferta de transport públic dificulta l'accessibilitat i la mobilitat d'este col·lectiu.
La implantació en estos vehicles d'autotaxi de sistemes d'accés a persones amb mobilitat reduïda representa, no obstant això, un elevat cost econòmic per al transportista autònom, per la qual cosa donat l'interés que té la seua progressiva implantació per a facilitar la mobilitat d'estos col·lectius, la Direcció General de Transports i Logística planteja concedir, per mitjà de la present convocatòria, ajudes econòmiques per a finançar l'adquisició de vehicles d'autotaxi adaptats per al transport de persones amb mobilitat reduïda a la Comunitat Valenciana.
D'altra banda, les ajudes convocades complixen els requisits de la política europea de la competència a l'acollir-se al règim d'exempció de minimis de les empreses que operen en el sector del transport per carretera, previst en el Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat CE a les ajudes de minimis (DOCE L 379/5, de 28 de desembre de 2006).
Per tot això, ja que hi ha disponibilitat pressupostària i d'acord amb el que disposa la Llei 38/2003, General de Subvencions, i l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em conferix l'article 28.e de la Llei 5/1983, de 30 de desembre, del Consell, modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,
ORDENE
Article 1. Objecte, règim i finançament
1. És objecte de la present convocatòria atorgar ajudes econòmiques per a l'adquisició de vehicles d'autotaxi adaptats per al transport de persones amb mobilitat reduïda a la Comunitat Valenciana.
2. La concessió d'estes ajudes s'efectua per mitjà d'un règim de concurrència competitiva.
3. Les ajudes s'atorgaran en els termes que preveu la present orde i d'acord amb l'ordenament jurídic vigent, i estes ajudes s'acullen al règim de minimis.
4. Les ajudes previstes en la present orde es finançaran a càrrec del crèdit contingut en el programa 513.30, línia T0816000, del capítol 7 dels pressupostos corresponents a 2010 de la Conselleria d'Infraestructures i Transport, amb un import global de 60.000 euros que s'ampliarà automàticament si h ha disponibilitats pressupostàries addicionals, en el supòsit que siga insuficient per a atendre les peticions que, presentades dins del termini, acrediten tindre els requisits establits en esta convocatòria.
5. Les ajudes seran atorgades fins que s'esgote la consignació pressupostària a què es referix l'apartat 4.
L'ampliació pressupostària es destinarà exclusivament per a l'adjudicació d'ajudes en les quanties que siguen procedents, de conformitat amb la present convocatòria, als beneficiaris que formen part de la llista de reserva creada d'acord amb el que s'ha assenyalat en l'article 10.2 de la present convocatòria.
Article 2. Beneficiaris
1. Podran ser beneficiaris d'estes ajudes els titulars d'autoritzacions de taxi dels municipis de la Comunitat Valenciana, les persones físiques o jurídiques que hagen sol·licitat una llicència municipal de taxi i aquelles que estiguen tramitant l'autorització de transport VT davant de la Conselleria d'Infraestructures i Transport. El vehicle d'autotaxi adaptat per al transport de persones amb mobilitat reduïda no podrà haver sigut adquirit o adaptat amb anterioritat a l'1 de gener de 2009.
2. Els beneficiaris d'estes ajudes han de complir els requisits següents:
a) Estar al corrent en el compliment de les obligacions tributàries i de la Seguretat Social.
b) No tindre embargada l'autorització d'autotaxi.
c) No tindre pendent de pagament cap sanció imposada per infracció de la legislació en matèria de transport.
d) Els beneficiaris de les ajudes estaran obligats al compliment dels requeriments que, amb caràcter general, s'assenyalen en l'article 13.2 i 14 de la Llei General de Subvencions (Llei 38/2003, de 17 de novembre, publicada en el BOE de 18 de novembre).
3. Les condicions exigides per a tindre la condició de beneficiari hauran de complir-se en el moment de presentar la sol·licitud.
Article 3. Requisits
Els que sol·liciten ser beneficiaris de les ajudes hauran de tindre els requisits i aportar la documentació a què es referix l'article 6 d'esta convocatòria.
L'import de les subvencions o de les ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze en l'adquisició del corresponent vehicle adaptat.
Article 4. Quantia
1. L'adquisició de vehicles d'autotaxi adaptats al transport de persones amb mobilitat reduïda serà subvencionada fins a un màxim (exclòs l'IVA) de 30.000 euros per vehicle.
2. En tot cas l'import de les presents ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior a cent mil euros (100.000 €).
3. De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 12.000 €, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'entrega del bé, llevat que per les especials característiques de les despeses subvencionables no hi haja en el mercat suficient nombre d'entitats que el subministren o el presten, o llevat que la despesa s'haguera realitzat amb anterioritat a la sol·licitud de la subvenció.
L'elecció entre les ofertes presentades, que s'hauran d'aportar juntament amb la justificació, es realitzarà d'acord amb els criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.
Article 5. Sol·licituds, termini i lloc de presentació
1. Les sol·licituds d'ajuda previstes en la present orde s'hauran d'efectuar per mitjà d'instància formalitzada d'acord amb el model que s'adjunta com a annex I.
2. La instància de sol·licitud la firmarà el titular de l'autorització de taxi o la persona física o jurídica que haja sol·licitat una llicència municipal de taxi o una autorització de taxi VT, i la seua presentació presumix l'acceptació incondicionada de les bases de la convocatòria i de les condicions, els requisits i les obligacions que es contenen en esta.
3. Les sol·licituds, juntament amb la documentació assenyalada en l'article 6, hauran de presentar-se, dirigides al director general de Transports i Logística, en el termini d'1 mes comptador a partir de l'endemà de la publicació de la present orde en el Diari Oficial de la Comunitat Valenciana, i haurà de tindre en el moment de l'acabament del mencionat termini la totalitat dels requisits exigits.
4. L'incompliment del termini de presentació de la sol·licitud determinarà l'automàtica exclusió en l'accés de l'ajuda.
5. El lloc de presentació serà el registre d'entrada de la seu de la Conselleria d'Infraestructures i Transport (av. de Blasco Ibáñez, 50, 46674 València), o en els dels servicis territorials de Transports de València, Castelló o Alacant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Quan la sol·licitud no es presente directament en les oficines de l'esmentada seu de la Conselleria d'Infraestructures i Transport, es recomana anunciar la seua presentació a la Direcció General de Transports i Logística amb remissió d'una còpia de la corresponent instància de sol·licitud per mitjà de fax (+34 96 386 22 62) o telegrama en el mateix dia.
Article 6. Documentació
A la instància de sol·licitud s'adjuntaran els documents següents (es presentarà la documentació original o la còpia degudament compulsada):
a) DNI o passaport vigent si es tracta d'empresari individual. Si es tractara de persona jurídica, CIF de l'empresa i DNI i poders de representació de la persona que la represente.
b) Imprés de manteniment de tercers amb les dades de domiciliació bancària, segons el model inclòs com a annex II, degudament validat per l'entitat bancària corresponent o s'adjunta un certificat de titularitat del compte bancari.
c) Factura proforma, on s'especificarà l'IVA, de l'adquisició del vehicle. S'adjuntarà la memòria explicativa de les característiques del vehicle que s'ha d'adquirir, s'hi detallarà, sobretot, la capacitat del vehicle i el seu comportament mediambiental.
d) Factura proforma, on s'especificarà l'IVA, en la qual es reflectisca la completa instal·lació dels equips i els elements necessaris del sistema d'adaptació.
e) Autorització vigent de taxi o sol·licitud d'autorització davant de la Conselleria d'Infraestructures i Transport o sol·licitud de la llicència municipal de taxi en l'ajuntament corresponent.
f) Compromís d'atendre, amb caràcter prioritari, les demandes de les persones amb discapacitat (apartat B de la sol·licitud). El mencionat compromís estarà articulat, entre d'altres, a través dels acords que subscriguen amb alguna de les associacions de persones amb discapacitat reconegudes per la Conselleria de Benestar Social, en els quals s'establirà el protocol d'actuació per a l'ús de l'autotaxi adaptat si és requerit per estes.
g) Documents acreditatius d'estar al corrent en el compliment de les obligacions tributàries i de la Seguretat Social:
Per al seu compliment el beneficiari podrà:
g.1) Autoritzar expressament la Conselleria d'Infraestructures i Transport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'emplenament de l'apartat C de la sol·licitud.
g.2) En el supòsit de no-autorització, el beneficiari haurà de presentar el certificat de compliment referit al moment de l'acabament del termini de presentació de sol·licituds i haurà d'aportar:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat Valenciana.
Les referits certificats hauran de ser positius o, si és el cas, indicar que els deutes estan ajornats, fraccionats o acordada la suspensió en ocasió de la impugnació de les corresponents liquidacions, i tindran validesa durant el termini de sis mesos des de la data de la seua expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
Quan l'empresa no estiga obligada a presentar les declaracions o els documents relatius a obligacions tributàries i de la Seguretat Social, acreditarà esta circumstància per mitjà de declaració responsable.
h) Declaració responsable en què s'especifique qualsevol altra ajuda o finançament públic rebut per a l'adquisició o l'adaptació del vehicle per al qual se sol·licita ajuda a l'empara de la present convocatòria, i es concretaran els imports rebuts a l'efecte (apartat D de la sol·licitud).
L'import de les subvencions o de les ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze per a l'adquisició i l'adaptació del vehicle.
i) Declaració responsable de les ajudes de minimis concedides per qualsevol projecte a l'empresa o persona durant els tres últims exercicis fiscals, amb indicació de l'import, de l'organisme, de la data de concessió i del règim d'ajudes en què s'empara; o, si és el cas, declaració de no haver-ne rebut cap (apartat D de la sol·licitud).
j) Declaració responsable acreditativa de no estar sotmés en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions (apartat D de la sol·licitud).
k) Declaració responsable de no estar inhabilitat per a rebre ajudes o subvencions de la Generalitat (apartat D de la sol·licitud).
l) Declaració responsable de no ser deutor de la Generalitat per les obligacions per reintegrament de subvencions que, si és el cas, se li hagueren exigit, de conformitat amb el que determina l'article 13.2 de la Llei 38/2003, de 17 de novembre, General de Subvencions (apartat D de la sol·licitud).
m) Declaració responsable de no tindre embargada l'autorització d'autotaxi (apartat D de la sol·licitud).
n) Declaració responsable de no tindre pendent de pagament cap sanció imposada per infracció de la legislació en matèria de transports (apartat D de la sol·licitud).
Article 7. Sol·licitud d'ampliació de dades
Quan la sol·licitud no tinga els requisits o falte algun document dels exigits, es requeriran els interessats perquè ho esmenen en el termini de deu dies hàbils a partir de la seua notificació, d'acord amb el que s'ha assenyalat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Transcorregut el mencionat termini sense haver complit l'anteriorment disposat es considerarà que desistix de la seua petició i es procedirà a l'arxivament de l'expedient.
Article 8. Criteris per a atorgar les subvencions
Per a l'atorgament de les ajudes es prendran en consideració els següents criteris de valoració de les sol·licituds presentades, amb les ponderacions que s'assenyalen:
- S'atendran, amb caràcter prioritari, aquelles sol·licituds relatives a l'adquisició de vehicles autotaxis adaptats que presten servicis en àmbits rurals amb menor oferta de transport públic: de 0 a 80 punts.
- Es prioritzaran els vehicles els servicis dels quals es presten en àmbits on l'oferta de transport públic tinga un menor grau d'accessibilitat per a discapacitats: de 0 a 10 punts.
- Es prioritzaran aquells vehicles amb millor comportament mediambiental (menors emissions, combustibles nets...): de 0 a 10 punts.
Com a últim criteri per a l'atorgament d'ajudes davant de possibles situacions d'empat, es considerarà la data de presentació de les sol·licituds completes; és a dir, s'inclourà la totalitat de la documentació necessària d'acord amb allò que s'ha especificat en la present orde.
Article 9. Característiques que han de tindre els vehicles adaptats
Els requisits exigibles als autotaxis adaptats deriven de la normativa espanyola, recollida en la Norma UNE 26.494, «Vehicles de carretera. Vehicles per al transport de persones amb mobilitat reduïda. Capacitat igual o menor a nou places, inclòs el conductor», publicada per AENOR el 20 de febrer de 2004 i la 1ª modificació, UNE 26.494/1M, publicada per AENOR el 19 de novembre de 2004.
A més, serà de compliment obligatori la recomanació de l'esmentada Norma 26.494 referida al respatler i recolzacap. Preferentment s'instal·larà un respatler amb recolzacap que podrà ser fix (unit permanentment a l'estructura del vehicle) o desmuntable. Si no n'hi ha, es podrà instal·lar només un recolzacap (esta última opció només es permetrà si el recolzacap és dels que s'instal·len en l'estructura de la cadira).
Els requisits geomètrics per al respatler amb recolzacap s'especifiquen en l'annex C (informatiu) de la Norma UNE 26.494.
Si l'alçària calçada-pis del vehicle és superior a 250 mm, serà obligatòria la instal·lació, almenys, d'un escaló que complisca amb els requisits especificats en la UNE 26.494.
A més, els vehicles hauran de complir la normativa establida per a este tipus de transport.
Els sistemes d'adaptació hauran de complir així els requisits següents:
1. Especificacions tècniques respecte a l'accés al vehicle:
- El vehicle disposarà d'un accés fàcil, còmode i segur per a un usuari de cadira de rodes sense abandonar esta.
- L'alçària mínima del buit per a l'accés de la persona amb mobilitat reduïda (PMR) amb cadira de rodes serà de 1.300 mm, i es recomana un mínim 1.350 mm.
- L'amplària mínima del mencionat buit serà de 700 mm, i es recomana un mínim de 800 mm.
- Si la porta (o portes) d'accés per a l'usuari de cadira de rodes és abatible d'eix vertical, l'angle mínim d'obertura serà de 90º.
- Independentment del mode d'obertura de la porta d'accés per a la PMR amb cadira de rodes, la porta (o portes) tindrà un dispositiu de fixació que impedirà el tancament fortuït durant l'operació d'entrada/eixida.
2. Especificacions tècniques respecte a la superfície d'allotjament:
- El vehicle disposarà d'espai interior suficient per a allotjar, com a mínim, un passatger amb cadira de rodes.
- La superfície tindrà unes dimensions mínimes de:
- Longitud: 1.200 mm.
- Amplària: 700 mm (es recomana 800 mm)
- L'alçària lliure interior del vehicle, sobre un cercle de radi mínim de 400 mm, amb centre sobre el cap del passatger amb cadira de rodes, ubicada en el lloc assignat, serà de 1.400 mm mínima.
- L'espai de l'automòbil que es condicione perquè viatge un passatger amb cadira de rodes haurà de ser tal que li permeta viatjar en el sentit de la marxa. Per motius de seguretat mai no s'ha de col·locar transversal a l'eix longitudinal del vehicle.
3. Especificacions respecte a la seguretat del passatger que viatja amb cadira de rodes.
- En el vehicle es disposarà d'un dispositiu d'ancoratge per a la cadira de rodes que suporte els esforços de tracció, torsió i flexió a què es pot exposar la cadira de rodes, així com els moviments de translació i gir.
- L'ancoratge haurà de subjectar la cadira de rodes per elements del seu xassís i no per elements fàcilment deformables com les rodes. Al seu torn, l'ancoratge se subjectarà al xassís o bastidor del vehicle.
- El passatger amb cadira de rodes haurà de disposar d'un element de retenció, un cinturó de seguretat que mai no es considerarà com a component actiu de l'ancoratge de la cadira de rodes.
- Es disposarà d'un recolzacap que podrà ser fix o desmuntable.
4. Especificacions respecte a les persones de mobilitat reduïda no usuàries de cadira de rodes.
- L'angle d'obertura mínim de les portes abatibles d'eix vertical serà de 90º.
- Agafadors situats per a facilitar les operacions d'entrada/eixida i asseure's/alçar-se.
- Si l'alçària de la calçada-pis del taxi és superior a la dels taxis convencionals (cas dels monovolums), es disposarà obligatòriament d'un escaló suplementari que reduïsca esta alçària, almenys per una de les portes.
- Els taxis adaptats hauran de portar les tarifes escrites en sistema Braille.
5. Especificacions respecte a l'element per a auxiliar l'accés (rampa).
- Com a element per a auxiliar l'accés a l'automòbil podrà ser suficient portar entre l'equipament una rampa que formarà amb l'horitzontal del punt de suport en la calçada un pendent no superior al 30%.
- La rampa suportarà l'esforç que produïsca una massa de 250 kg en el centre del buit, en posició recolzada.
- L'amplària exterior mínima serà de 700 mm (es recomana 800 mm). En el cas que esta rampa estiga formada per dos canaletes, la seua separació interior màxima serà de 200 mm.
- Els costats exteriors i interiors en cas de canaletes tindran un vorell, al menys, de 80 mm d'alçària.
6. Conceptes de normalització i integració.
A més dels criteris tècnics descrits, els vehicles s'hauran d'ajustar a la normativa establida per a este tipus de transport. En particular s'atendran les prescripcions respecte d'això contingudes en el Reial Decret 1544/2007, de 23 de novembre, pel qual es regulen les condicions bàsiques d'accessibilitat i no discriminació per a l'accés i utilització dels modes de transport per a persones amb discapacitat.
Article 10. Resolució i atorgament
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap de la Divisió de Logística i Planificació, el cap del Servici de Planificació de la Direcció General de Transports i Logística i el cap de Secció de Transport de Viatgers que, una vegada fixades les admissibilitats i les quanties segons els criteris establits en esta orde, elevarà la corresponent proposta al director general de Transports i Logística, el qual, per delegació del conseller d'Infraestructures i Transport que per mitjà de la present orde se li conferix, dictarà l'oportuna resolució per la qual s'atorgarà o es denegarà l'ajuda. En cas d'atorgament, la resolució expressarà amb exactitud la quantia. La mencionada resolució posarà fi a la via administrativa.
Esta possibilitat està prevista en l'article 63 de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat, i article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
2. Si és el cas, la proposta de resolució inclourà una llista de reserva de sol·licituds que, complits tots els requisits per a l'adjudicació de l'ajuda, no puguen ser ateses per no haver-hi crèdit suficient per al pagament d'estes.
3. Els membres de l'òrgan col·legiat anteriorment mencionat podran ser suplits temporalment en els supòsits de vacant, absència o malaltia per qui designe el director general de Transports i Logística.
4. La instrucció de l'expedient es durà a terme per part de la Divisió de Logística i Planificació de la Direcció General de Transports i Logística.
5. El termini màxim per a resoldre expressament i notificar als beneficiaris les ajudes atorgades serà de sis mesos, comptadors a partir de l'últim dia del termini de presentació de sol·licituds. Superat este termini sense que haja recaigut una resolució expressa s'haurà d'entendre que esta és desestimatòria.
6. Les notificacions de les resolucions d'atorgament es duran a terme de manera individualitzada, de conformitat amb el que establix la normativa vigent sobre procediment administratiu.
Article 11. Justificació de la despesa i el pagament de les subvencions
Una vegada notificades les resolucions d'atorgament i prèviament al cobrament d'estes per part dels beneficiaris, estos hauran de justificar la despesa efectivament realitzada en el termini de dos mesos des de l'esmentada notificació, i aportar per això, i en qualsevol cas abans del 30 de novembre de 2010, la documentació següent, que es presentarà en la Direcció General de Transports i Logística:
a) Si l'import de la despesa subvencionable supera els 12.000 € s'hauran de presentar, d'acord amb el que s'ha assenyalat en l'article quatre, apartat 3, d'esta orde, com a mínim tres ofertes de diferents proveïdors i una memòria de justificació de l'elecció realitzada quan no recaiga en la proposta econòmica més avantatjosa.
b) Factura original o còpia confrontada, on s'especificarà l'IVA, de l'adquisició del vehicle.
c) Factura original o còpia confrontada, on s'especificarà l'IVA, de la completa instal·lació dels equips i dels elements necessaris per a l'adaptació del vehicle.
d) Còpia confrontada del permís de circulació i de la fitxa tècnica del vehicle.
e) Còpia confrontada de l'autorització vigent de taxi en què figure adscrit el vehicle subvencionat.
f) Declaració responsable del sotmetiment a control i comprovació per part de l'administració de l'efectiva utilització de les ajudes en compliment dels fins de la convocatòria.
g) Certificats acreditatius que el beneficiari està al corrent en el compliment de les obligacions tributàries (estatals i comunitat autònoma) i amb la Seguretat Social en el supòsit de no haver autoritzat la Conselleria d'Infraestructures i Transport per a demanar davant dels òrgans competents les dades per mitjà de l'emplenament de l'apartat D de la sol·licitud.
h) Declaració responsable que el beneficiari està al corrent de les obligacions per reintegrament de subvencions que, si és el cas, se li hagueren exigit, de conformitat amb el que determina la Llei 38/2003, de 17 de novembre, General de Subvencions, segons el model inclòs com a annex III.
i) Declaració responsable per la qual el beneficiari es compromet a atendre, amb caràcter prioritari, les demandes dels usuaris amb discapacitat, perquè la Direcció General de Transports i Logística, a més de comunicar el mencionat compromís a l'Ajuntament corresponent, puga atorgar, si és el cas, l'autorització específica per a agafar passatgers amb discapacitat fora del municipi que els haguera atorgat la llicència o en el qual tingueren la residència.
j) Còpia de l'acord subscrit amb alguna de les associacions de persones amb discapacitat reconegudes per la Conselleria de Benestar Social, en el qual s'establirà el protocol d'actuació per a l'ús de l'autotaxi adaptat en el cas de ser requerit per estes.
Una vegada rebuda per l'administració en el termini i en la forma adequada la documentació referida i després de les oportunes comprovacions, es procedirà al pagament de l'ajuda.
L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent, així com la possible exclusió o minoració de l'ajuda de cara a la participació en posteriors convocatòries.
Article 12. Obligacions dels beneficiaris
Els beneficiaris de les ajudes estaran obligats a:
a) Portar en el seu vehicle, en lloc ben visible, el símbol internacional de vehicle adaptat, amb especificació que l'adquisició i l'adaptació del vehicle ha sigut subvencionat per la Direcció General de Transports i Logística de la Conselleria d'Infraestructures i Transport, a través d'un senyal adhesiu les característiques i l'emplaçament del qual s'adequaran a les directrius que respecte d'això dispose l'esmentada Direcció General.
b) Mantindre el vehicle adaptat durant un període mínim i continuat de sis anys. El control d'esta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en què haurà d'estar sempre garantit el compliment del compromís. L'incompliment total o parcial de la present obligació per part del beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
c) Facilitar qualsevulla dada o document que la Direcció General de Transports i Logística considere necessari demanar per a un coneixement exacte i veraç del compliment dels objectius i fins de la present convocatòria.
d) Informar la Direcció General de Transports i Logística de qualsevol ajuda o subvenció que reben per a la mateixa finalitat, d'altres administracions o entitats públiques o privades. Esta comunicació s'haurà d'efectuar tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
f) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
g) Acreditar que estiguen al corrent en el compliment de les seues obligacions tributàries i davant de la Seguretat Social, segons s'indica en l'apartat g) de l'article 6 de la present orde.
Article 13. Control i revocació de la subvenció
1. La Direcció General de Transports i Logística podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donarà lloc a la revocació de les subvencions i a la devolució de les quanties atorgades, que meritaran els corresponents interessos de demora.
A més, el mencionat incompliment podrà determinar la no-consideració de futures sol·licituds.
2. Igualment, tota alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els corresponents interessos de demora de les quanties atorgades.
3. En qualsevol cas s'aplicarà el que disposen els títols: II. Del reintegrament de subvencions, III. Del control financer de subvencions i IV. Infraccions i sancions administratives en matèria de subvencions, de la Llei 38/2003, de 17 de novembre, General de Subvencions.
DISPOSICIONS FINALS
Primera. Delegació de facultats
El director general de Transports i Logística està facultat per a dictar les instruccions pertinents i adoptar les mesures que considere oportunes per a l'aplicació, el desenvolupament i la inspecció del que disposa la present orde.
Segona. Normativa aplicable
En tot allò no previst en esta orde, s'aplicarà la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual es va aprovar el Reglament d'esta, en els seus aspectes bàsics, el Text Refós de la Llei d'Hisenda Pública de la Generalitat Valenciana, aprovat per mitjà del Decret Legislatiu de 26 de juny de 1991 i la Llei de Pressupostos de la Generalitat per a l'exercici de què es tracte.
Tercera. Entrada en vigor
La present orde produirà efectes a partir de l'endemà de la publicació en el Diari Oficial de la Comunitat Valenciana.
Quarta. Recursos
Contra la present orde, que posa fi a la via administrativa, es podrà interposar potestativament recurs de reposició davant del mateix òrgan que l'ha dictada, en el termini d'un mes comptador des de l'endemà de la publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o bé es podrà interposar directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació d'esta, o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 23 de març de 2010
El conseller d'Infraestructures i Transport,
MARIO FLORES LANUZA
ANNEX I / ANEXO IANNEX II / ANEXO II